Imtella' Marzu 20, 2021 - Aġġornata 20 Ta' Marzu, 2021 9:34am Il-President tal-Istati Uniti, Joe Biden ħeġġeġ lill-Amerikani biex jitkellmu kontra l-mibegħda, u wissa li s-silenzju huwa kompliċità ta' atti razzisti. Biden żar l-istat ta' Georgia, fejn iltaqa' mal-mexxejja Asjatiċi-Amerikani wara l-attakk ta' nhar it-Tlieta li għadda fi tliet ħwienet tal-massaġġi f'Atlanta. Tmien persuni, fosthom sitt nisa Asjatiċi nqatlu fl-isparaturi. Il-pulizija ma qalux li r-razziżmu kien il-motiv għal dan l-attakk, għalkemm seħħ fost żieda fil-vjolenza kontra l-Asjatiċi. Ir-reati ta' mibegħda kontra persuni mil-Lvant tal-Asja żdieu matul il-pandemija tal-Covid-19. Il-President Biden qal li l-Amerikani għandhom jaħdmu biex jellimnaw ir-razziżmu li sejjaħlu velenu.